b'\n_START_ARTICLE_\nBogdan Ogrizovi\xc4\x87\n_START_PARAGRAPH_\nBogdan Ogrizovi\xc4\x87 (Zagreb, 30. o\xc5\xbeujka 1911. \xe2\x80\x94 Zagreb, 20. prosinca 1943.), bio je hrvatski profesor fizike i matematike u srednjoj \xc5\xa1koli i sudionik Drugoga svjetskog rata na partizanskoj strani.\n_START_SECTION_\n\xc5\xbdivotopis\n_START_PARAGRAPH_\nBogdan Ogrizovi\xc4\x87 rodio se u Zagrebu 30. o\xc5\xbeujka 1911. godine, kao sin knji\xc5\xbeevnika i hrvatskoga prava\xc5\xa1kog politi\xc4\x8dara Milana Ogrizovi\xc4\x87a. U rodnom gradu je zavr\xc5\xa1io srednju \xc5\xa1kolu, maturirao 1930. u Prvoj realnoj gimnaziji i diplomirao 1933. godine na Filozofskom fakultetu. Bio je asistent na katedri za fiziku i profesor u Prvoj i Petoj realnoj gimnaziji u Zagrebu. Napisao je Ud\xc5\xbebenik Fizike za u\xc4\x8denike vi\xc5\xa1ih razreda gimnazije, koji je iza\xc5\xa1ao 1946. godine u Zagrebu, u nakladi \xc5\xa0kolske knjige. Bio je omiljen profesor, iako je predavao dva predmeta koje \xc4\x91aci ne vole. Bio je predsjednik "Udruge srednjo\xc5\xa1kolskih profesora" i s prof. Lukatelom je izgradio "Profesorski dom", zgradu na uglu Bauerove i ulice Bre\xc5\xa1\xc4\x8denskog._NEWLINE_Za vrijeme \xc5\xa1estosije\xc4\x8danjske diktature jugoslavenskoga kralja Aleksandra I. Kara\xc4\x91or\xc4\x91evi\xc4\x87a, Ogrizovi\xc4\x87 je vrlo aktivno radio s u\xc4\x8denicima. \xc4\x8clanom Komunisti\xc4\x8dke partije Jugoslavije postao je 1934. godine. Te su ga godine vlasti prvi put uhitile i to zbog sudjelovanja u studentskim prosvjedima._NEWLINE_Kada je 1941. godine progla\xc5\xa1ena NDH, Bogdan Ogrizovi\xc4\x87 je obna\xc5\xa1ao du\xc5\xbenost sekretara \xc4\x8cetvrtog rejonskog komiteta KPJ. Uskoro je bio izabran za predsjednika Narodnooslobodila\xc4\x8dkog odbora grada Zagreba. Usta\xc5\xa1e su ga uhitile 2. srpnja 1943. godine. Ni\xc5\xa1ta nije priznao policiji za vrijeme dok ga je ispitivala i mu\xc4\x8dila. Njegova supruga Slava vi\xc5\xa1e je puta intervenirala kod pojedinaca u vladi NDH, ali ni\xc5\xa1ta nije poduzeto oko Bogdanovog oslobo\xc4\x91anja._NEWLINE_Dana 20. prosinca je zajedno s Milovanom Kova\xc4\x8devi\xc4\x87em i jo\xc5\xa1 14 drugih antifa\xc5\xa1isti\xc4\x8dkih boraca odveden na vje\xc5\xa1anje u Dubravu. Nekoliko dana kasnije njegovo tijelo je pokopano na Mirogoju. Prigodom polaganja lijesa u grob pokraj njegova pokojnog oca, Bogdanova majka je izjavila: "Milane, evo ti sina, poklon Nezavisne Dr\xc5\xbeave Hrvatske".\n_START_SECTION_\nSpomen\n_START_PARAGRAPH_\nGimnazija u Klai\xc4\x87evoj ulici br. 1, u kojoj je Ogrizovi\xc4\x87 nekad predavao, nosila je njegovo ime sve do 1990-ih. Danas u Zagrebu knji\xc5\xbenica i \xc4\x8ditaonica u Preradovi\xc4\x87evoj 5 nosi njegovo ime.'